ઉલ્લેખનીય છે કે આ અગાઉ મધ્યપ્રદેશની સરકારે ‘ગાય અભયારણ્ય’ બનાવવાની ઘોષણા કરેલી છે, જે ચોમાસા પછી ખુલ્લું મૂકાય એવી ગણતરી છે. આશરે 472 હેક્ટરમાં ફેલાયેલા આ સૂચિત અભયારણ્યમાં પાંચેક હજાર ગાયોનો સમાવેશ કરવાની ક્ષમતા છે. ગરીબી રેખા તળે જીવતાં કુટુંબો માટે ગાયઉછેર ફરજિયાત બનાવવાનું સૂચવનાર મુરલીધર પાટીદારના જણાવ્યા મુજબ અભયારણ્ય બાબતે તેમને પશુપાલકો દ્વારા એ હદે પૂછપરછ કરવામાં આવી રહી છે કે અભયારણ્ય ખુલ્લું મૂકાયાના ચોવીસ કલાકમાં જ તેમાં ચાલીસથી પચાસ હજાર ગાયો છોડી દેવામાં આવશે એવો તેમને ડર છે.